# אלון אהל

אלון אהל|  |
|
לידה |
10 בפברואר 2001 (בן 25) ישראל לבון, ישראל |
|
מדינה |
ישראל, גרמניה  |
|
מוקד פעילות |
ישראל |
|
השכלה |
רימון בית ספר למוסיקה  |
|
עיסוק |
פסנתרן |
|
שפה מועדפת |
עברית  |
|
כלי נגינה |
פסנתר |
| **פרופיל ב-IMDb** |
|   |

**אלון אֹהֶל** (נולד ב-10 בפברואר 2001) הוא פסנתרן ישראלי שבבוקר 7 באוקטובר 2023 (בגיל 22), בעת ששהה בפסטיבל הנובה שליד קיבוץ רעים, נפצע קשה ונחטף לעזה על ידי מחבלים מארגון הטרור חמאס בעודו תופס מחסה במיגונית המוות בצומת רעים.

לאחר החטיפה הופץ ונכתב הסלוגן **Alon You Are Not Alone** על פסנתרים ברחבי הארץ והעולם.

ב-13 באוקטובר 2025 שוחרר אהל בעסקת החטופים השלישית וזאת במסגרת הסכם חמאס-ישראל.

## ביוגרפיה

אלון אהל נולד ב-2001 לעידית וליעקב (קובי) אהל. אהל התחיל לנגן על פסנתר בגיל תשע ולמד מוזיקה בתיכון. הוא שאב השראה ממוזיקה קלאסית וג'אז, ביצע רסיטל בסוף התיכון, נהג להשתתף בג'אמים ולאלתר. בטרם נחטף למד אהל בבית הספר רימון.

## החטיפה והשבי

|  |  |
| --- | --- |
|  |  ראו גם – **החטופים הישראלים ברצועת עזה במלחמת חרבות ברזל** |

אימו של אלון, עידית אהל, עם נשיא מדינת ישראל, יצחק הרצוג ונשיא סרביה, אלכסנדר ווצ'יץ', כחלק מהמאמצים הבין-לאומיים לשחרורו
אחד מהפסנתרים הצהובים שהוצבו ברחבי ישראל למען שחרורו
השלט עם הסלוגן הוקרא לשחרור אלון על פסנתר בכיכר החטופים והנעדרים בת"א
בבוקר 7 באוקטובר 2023 השתתף אלון אהל בפסטיבל "נובה" שהתקיים ליד קיבוץ רעים, כאשר בשעה 6:29 חמאס פתח בטבח שבעה באוקטובר שכללה טבח המוני במשתתפי המסיבה. במהלך מתקפת הטרור, עם הגעת המחבלים לזירה, ברח אהל עם 26 מבלים נוספים ל"מיגוניות המוות" בצומת רעים בה מצאו מחסה. לאחר התגוננות הירואית של החוסים במיגונית, נכנסו המחבלים אל תוך המיגונית וגררו מתוכה את הרש גולדברג פולין, אלון אהל, אליה כהן ואור לוי, כשהם פצועים בדרגות פציעה שונות, והעמיסו אותם על גבי טנדרים לתוך רצועת עזה, בעוד שרבים מהשוהים במיגונית נרצחו על ידי המחבלים. על פי עדויות של משוחררי שבי חמאס, אלי שרעבי ואליה כהן, אלון אהל נפצע במהלך מתקפת 7 באוקטובר מרסיס שפגע בעינו. על פי דבריהם, נראה כי איבד את ראייתו בעין אחת, והיה קיים חשש רפואי ממשי לאובדן ראייה גם בעין השנייה. מומחים רפואיים שהעריכו את התיאורים מסרו כי קיים סיכון כבד לפגיעה קשה ובלתי הפיכה במאור עיניו.
ביוני 2024 פורסם סרטון רגעי החטיפה של הרש גולדברג פולין, אור לוי, אליה כהן ביחד עם אלון אהל שטושטש לבקשת הוריו.

בעקבות שחרורם מהשבי של אלי שרעבי ואור לוי ב-8 בפברואר 2025 קיבלה משפחתו של אלון אהל אות חיים ראשון ממנו. אלי שרעבי ואור לוי העידו כי שהו עם אלון אהל ועם אליה כהן בשבי. בנוסף דיווחו כי אלון פצוע בעיניו ובכתפו ונמצא ללא טיפול ראוי, עובר הרעבה מתמדת, אינו רואה אור יום וכבול בשלשלאות ברגליו מאז נשבה ב-7 באוקטובר 2023.

ב-5 בספטמבר 2025 פורסם סרטון אות חיים של גיא גלבוע דלאל ובו הופיע אלון בפעם הראשונה מאז חטיפתו. לאחר צפייה בסרטון, מומחי עיניים קבעו שאלון אינו רואה בעינו הימנית. ב-22 בספטמבר פורסם סרטון שני של אוהל, בו הוא קורא לציבור להמשיך להפגין למען שחרור החטופים.

## מאמצים לשחררו

משפחתו של אהל יוזמת בין היתר מיזמים מוזיקליים להעלאת המודעות לחטיפתו והבאה לשחרורו כחלק ממאבק משפחות החטופים. אחיו יזם הקלטה מחודשת של השיר "שובי אלי" עם המוזיקאי אבישי כהן. משפחתו של אהל הציבה את הפסנתר שלו בכיכר החטופים שברחבת מוזיאון תל אביב והמיזם הורחב לכ-30 פסנתרים צהובים ברחבי העולם להעלאת מודעות לחטופים והצורך בהשבתם הדחופה.

לאחר שנודע למשפחתו על פציעתו ומצבו הקשה בעקבות חזרתם של אלי שרעבי ואור לוי מ-490 ימים בשבי, יזמה משפחתו אירוע בכיכר החטופים לציון יום הולדתו ה-24, שהוא יום ההולדת השני אותו ציין אהל בשבי, וקראה לציבור להגיע ולהשתתף. בעקבות המידע על מצבו הקשה של בנם יצאו הוריו לתקשורת בדרישה לשחררו בדחיפות. אור לוי בעצמו הגיע לכיכר החטופים, כנגד המלצת הרופאים, בקריאה לשחרורם המיידי של שאר החטופים שנותרו בשבי.

בזמן המאבק לשחרורו נקשר בשמו של אלון אהל שירו של שלום חנוך "שיר ללא שם". לדברי משפחתו זה היה השיר האחרון שהוא ניגן בפסנתר לפני החטיפה, וחטופים ששהו איתו במנהרות ושוחררו בתחילת 2025 סיפרו שהוא שרק שם את השיר. בעקבות כך השיר הוקדש למענו באירועים שונים, כמו במהלך אירועים של "משמרת 101", ושורות כמו ""איי - עלטה סביב, הלוואי שאתה מקשיב" קיבלו משמעות מיוחדת. אימו ביקשה מהציבור להשמיע את השיר ב-10 ביוני 2025, בשעה 9 בערב, ולשלוח כוחות לאלון.

## השחרור

אלון אהל שוחרר, יחד עם 19 חטופים נוספים, ב-13 באוקטובר 2025 במסגרת עסקת החטופים השלישית.

## לאחר השחרור

כשבועיים לאחר שחרורו התארח אהל בתוכנית הסאטירה "ארץ נהדרת". במהלך התוכנית ניגן אהל על הפסנתר יחד עם חברי הקאסט ומשפחתו את השיר "מתחת לשמיים" של דויד ברוזה.

אהל הוא חבר קרוב של אלי שרעבי עימו היה ביחד בשבי.

## גלריה

* הפוסטר של אלון אהל (בפינה השמאלית העליונה) במיצב למען החטופים ברמת גן
* הפוסטר של אלון אהל בחולון

## חיים אישיים

לאהל אח בשם רונן ואחות בשם ענבר. משפחתו מתגוררת ביישוב לבון שבגליל המערבי.

## קישורים חיצוניים

 מדיה וקבצים בנושא **אלון אהל** בוויקישיתוף

* אלון אהל, ברשת החברתית פייסבוק
* אלון אהל, ברשת החברתית אינסטגרם
* אלון אהל, במסד הנתונים הקולנועיים IMDb (באנגלית)

## לקריאה נוספת

* אלי שרעבי, **חטוף**, סלע מאיר, 2025 (לאורך הספר)

## הערות שוליים